ការសម្ភាសន៍របស់លោកយាយក្រូច គីម

ក៖ អ្នកសម្ភាសន៍ឈ្មោះឌី ណាផា ខ៖ អ្នកត្រូវគេសម្ភាសន៍ឈ្មោះក្រូច គីម

***ពត៌មានសង្ខេបរបស់លោកយាយក្រូច គីម***

*លោកយាយក្រូច គីម មានអាយុ៧៥ឆ្នាំហើយ គាត់មានបងប្អូន២នាក់ ហើយគាត់ជាកូន  
ទី១នៃគ្រួសារ គាត់មានប្អូនម្នាក់ដែលបានបាត់បង់អាយុជីវិតកាលពីសម័យប៉ុល ពត។*

*គាត់ធំឡើងកំព្រាម្តាយដោយម្តាយបានស្លាប់ចោលគាត់តាំងពីគាត់នៅក្មេង ឪពុករបស់  
គាត់មិនបានថែទាំគាត់ទេ តែធ្វើវ៉ៃធ្វើបាបគាត់ទៅវិញ តែសំណាងល្អបានមីងរបស់គាត់  
យកទៅចិញ្ចឹមនៅឯខេត្តសៀមរាប។*

ក៖ ចាសអញ្ចឹងជាដំបូងសូមថ្លែងអំណរគុណដល់លោកយាយ ដែលបានអនុញ្ញាតឱ្យ  
ចៅសម្ភាសន៍អំពីប្រវត្តិរបស់យាយ ហើយការសម្ភាសន៍នឹងត្រូវបានរៀបចំឡើង  
ដោយសាកលវិទ្យាល័យដែលមានឈ្មោះថាព្រីហាំយ៉ង់ ឬក៏ហៅថា byu ដែលមាន  
ទីតាំងនៅឯប្រទេសអាមេរិចណាយាយ ចាសហើយគោលបំណងរបស់សាកល  
វិទ្យាល័យគឺចង់សម្ភាសន៍អំពីប្រវត្តិរបស់ប្រជាជនខ្មែរដើម្បីរក្សាទុកប្រវិត្តរបស់ប្រជា  
ជនខ្មែរគឺដើម្បីឲ្យកូនចៅក្រោយៗបានស្គាល់ និងបានរៀនពីប្រវត្តិរបស់ជីដូន  
ជីតារបស់គាត់ចឹងណាលោកយាយ ហើយចឹងនៅពេលដែលចៅសម្ភាសន៍ចប់  
ចៅនឹងយកឮការសម្ភាសន៍របស់យាយដាក់ចូលទៅក្នុងវ៉េបសាយរបស់សាលា  
ដែលមានឈ្មោះថា[www.cambodiaoralhistory.byu.edu](http://www.cambodiaoralhistory.byu.edu) ណាយាយ អញ្ចឹង  
តើលោកយាយយល់ព្រមឲ្យចៅដាក់ការសម្ភាសន៍របស់លោកយាយចូលក្នុងវេបសាយ  
របស់សាលាដែរទេលោកយាយ?

ខ៖ ចាស សម្ភាសន៍ទៅចៅ។

ក៖ ចាស ចឹងសម្រាប់ថ្ងៃខែដែលចៅសម្ភាសន៍នេះគឺ នៅថ្ងៃទី០១ ខែកក្កដា ឆ្នាំ២០២០ ណាលោកយាយ ហើយការសម្ភាសន៍នេះត្រូវបានធ្វើឡើងនៅបរិវេណអង្គរធំ   
ចាស ហើយចៅជាអ្នកសម្ភាសន៍ណឹងឈ្មោះឌី ណាផា អញ្ចឹង លោកយាយមាន  
ឈ្មោះអ្វីដែរ?

ខ៖ ឈ្មោះក្រូច គីម។

ក៖ តើលោកយាយមានឈ្មោះហៅក្រៅទេ?

ខ៖ អត់ទេ។

ក៖ លោកយាយមានអាយុប៉ុន្មានហើយឆ្នាំនេះ?

ខ៖ អាយុ៧៥ ឆ្នាំ។

ក៖ មានព្រះជន្មច្រើនហើយ តើលោកយាយកើតនៅថ្ងៃណាខែណាឆ្នាំណាដែរ?

ខ៖ អត់ដឹងទេស្គាល់តែឆ្នាំ ខែផល្គុន ឆ្នាំចរ។

ក៖ តើលោកយាយមានស្រុកកំណើតនៅឯណាដែរលោកយាយ?

ខ៖ ស្រុកកំណើតនៅអង្គរក្រៅនេះឯង។

ក៖ លោកយាយមានបងប្អូនចំនួនប៉ុន្មាននាក់ដែរលោកយាយ?

ខ៖ ២នាក់ ងាប់១ នៅតែម្នាក់ឯង។

ក៖ គាត់ស្លាប់យូរហើយលោកយាយ?

ខ៖ ស្លាប់នៅសម័យអាពត?

ក៖ ត្រូវជាបង ឬក៏ជាប្អូន?

ខ៖ ត្រូវជាប្អូន។

ក៖ អញ្ចឹងលោកយាយជាកូនទីប៉ុន្មាន?

ខ៖ ជាកូនទី១។

ក៖ អញ្ចឹងអ្នកដែលស្លាប់ជាប្អូនរបស់លោកយាយ?

ខ៖ ទី២។

ក៖ តើលោកយាយអាចប្រាប់ឈ្មោះប្អូនរបស់លោកយាយបានទេលោកយាយ?

ខ៖ ឈ្មោះក្រូច ឡែម។

ក៖ អញ្ចឹងលោកយាយមានចង់ចាំសាច់រឿងអ្វីខ្លះៗជាមួយបងប្អូនរបស់លោកយាយ  
កាលពីក្មេងៗមកបានទេលោកយាយ? ទាំងសប្បាយ ទាំងកម្សត់?

ខ៖ ចាំបាន កម្សត់ពេលម៉ែឈឺទៅឪយកទៅទុកក្នុងព្រៃ យកទៅទុកក្នុងព្រៃទៅ  
អត់មានបាយហូបនាំបងប្អូនបេះផ្សិតដុតហូប ដល់ម្តាយទៅផុតទៅបានគេយកចេញ  
មក ចេញមកពីនាក់បងប្អូននៅតូចៗ នៅជាមួយឪពុក ឪពុកធ្វើបាបណាស់នាង ដល់  
ធំឡើងមីងយកទៅចិញ្ចឹមដល់ចិញ្ចឹមបានធំទៅបានរស់ដល់សព្វថ្ងៃនេះ កុំឲ្យមីងយក  
ទៅចិញ្ចឹមកុំឲ្យទៅដែលបានរស់ ចាសដល់ពេលបានប្តីមកក៏ប្តីមិនចេះរកស៊ីអី ងាប់តែ  
ឯងរកស៊ី រកស៊ីៗទៅក៏ដល់អាពតវាស្នើរទៅក៏ដល់ពេលពោះធំ ពោះធំមិនដែលបាន  
ឆ្អើរភ្លើង ពោះធំឆ្នាំថោះមិនដែលបានឆ្អើរភ្លើងដល់អាល័យតែដើររកស៊ីចិញ្ចឹមកូន  
ចិញ្ចឹមទៅដល់ពេលកូនបាន១ខែ ២ខែ គេឲ្យទៅចល័ត គេបើកបបរឲ្យម្តងមួយវែក ម្តង  
មួយវែកទៅច្រូតកាត់និងគេក៏នាំគ្នាលួចស្រូវគេ ម្តងបន្តិចៗយកមកបុក លីងបានបុក  
ធ្វើផ្អួលឲ្យកូនអក ថាប្រវិត្តនោះមិនដែលបានស្គាល់អំបិលទេ ស្គាល់តែច្រាច់និងត្រកួន  
ច្រាច់ បបរក៏ច្រាច់ ស្លរក៏ច្រាច់ថាអត់ដែលមានជាតិអំបិលទេ។

ក៖ គេអត់ចែកឲ្យឬក៏ម៉េចលោកយាយ?

ខ៖ គេអត់ចែកឲ្យ សម័យយាយកម្មណាស់ ទំងន់ហើយទៅដកសំណាបជើងប៉ុនៗនេះ  
ទៅដកនិងគេវាហើប ទៅវាហើបដល់ពេលនេះគេបបរឲ្យម្តងមួយវែក ម្តងមួយវែក ម្នាក់  
មួយវែក បើពេលណាកុហកគេថាកូន៣ចេះគេឲ្យបាន៣វែកទាំងម៉ែទាំងកូន។

ក៖ ចឹងគេចែកទាំងចាស់ទាំងក្មេងម្តាក់មួយវែក ម្នាក់មួយវែក?

ខ៖ គេចែកឲ្យម្នាក់មួយវែក ធ្វើការឲ្យគេវាល់ៗល្ងាច ដល់ល្ងាចឡើងគេឲ្យមួយវែកទៀត  
ទៅក៏មកផ្ទះ មកផ្ទះបោកស្រូវបោកអី ថាប្រវិត្តយាយកូនទៅបូតស្រូវគេតែបន្តិចគេប្រុង  
យកវ៉ៃចោល ក៏គេវ៉ៃគេធ្វើបាបចុះអាល័យមើលកូនធ្វើការគេអាណាមើលកូន កូននៅតូចៗ អូនាងអើយទម្រាំបានប៉ុនៗនេះគេស្នើរ៣ដង គេស្នើរម្តងគេបើកអង្ករឲ្យ  
កន្លះគីឡូគេបើកស្ករឲ្យកន្លះគីឡូគេឲ្យក្រណាត់សនោះមួយម៉ែត្រ ក៏គេសួរថាមិនភ័យ  
ទេនៅមូលដ្ឋានថាភ័យសូម្បីតែងាប់ក៏គេម៉េចជួយយើងបាន សូម្បីតែរស់ក៏គេម៉េចជួយ  
យើងបានស្រេចតែនិងយើង គេឲ្យទៅត្រួស ត្រួសអត់ដែលមានគ្រាប់បាយទេ មានតែ  
ទុំពព្រៀ បេះហូប ហូបទុំពព្រៀហូបនិយាយពីហូប បេះផ្ញើរកូនផង ថ្ងៃឡើងទៅត្រួតគេ  
ត្រួតយកទុំពព្រៀមកឲ្យកូនហូប អត់មានអីទេនាង ប្តីគេស្នើរទៅចិញ្ចឹមកូនអីតែឯង

កម្ម ដល់គេផ្សំផ្តុំគ្នាចុះឯងទម្លាក់ចបជីកក៏ទៅ ទៅក៏បែកទឹកភ្លោះឯនោះឯង ក៏មិនយក  
ចំណីនោះមកចែកកូនហូបដេញឲ្យកូនទៅ ដូចអត់មានភ្លើងមានផ្សែងមានយាយមួយ  
ខ្វាក់គាត់ចាស់ប៉ុននេះឯង មានអន្គត់ភ្លើងមួយសម្រាលកូនកាត់ចិត្ត កម្មណាស់តស៊ូ  
ទម្រាំបានប៉ុននេះ ទៅកុំឲ្យតែគេឆាប់បានរំដោះកុំអីមិនបានរស់ គេធ្វើឡប្រុងដាក់ទៅ  
ហើយ គេដើរកត់ដើរអីទៅហើយ តាំងពីតូចដល់ធំប៉ុននេះវាកម្មតែរហូតនោះឯងនាង

តែនិយាយត្រួសៗទៅឆាប់ចប់កុំឲ្យយូរ មានអាបែកបាក់ប្តីសីបែកបាក់អីកម្មវេទនា  
មិនឃើញគេបើកអង្ករឲ្យឃើញមានអាផ្លែចេកគេដាក់ជាមួយសម្រាមអីច្រើនម៉្លេះ

ឃើញតែសម្រាមមិនដែលឃើញគ្រាប់អង្ករចេះ ទៅគេប្រាប់ថាផ្លែចេកគេឈូសលាយ

ទៅភ្លៀងមកអត់មានស្អីទេយកកន្ទេលទរទូជាមួយកូន ភ្លៀងធ្លាក់មកមានបន្ទប់ណា  
ជ្រក អត់មានបន្ទប់ជ្រកឃើញតែអ្នកជម្លៀសទាំងអស់ ទទូកន្ទេលកាន់បានសុំឆ្នាំងដាំ  
បាយគេដាំ ដាំរួចដួសដាក់ស្លឹកចារយកទៅឲ្យគេធ្វើម៉េចឲ្យតែកូនរស់ កម្មណាស់ទម្រាំ  
បានប៉ុននេះ ទៅស្ទូងនិងគេយកសំណាបមកដោតគៀនៗផ្ទះតិចៗគ្រាន់បានប្រដាល់  
មាត់ ទម្រាំបានកូនធំ កូនធំគេឲ្យទៅស្ទូង គេឲ្យទៅត្បាតកន្ទេល គេឲ្យទៅកាប់ដំបូក អូ  
មិនចេះធ្វើប្រធាននិងគេទេ នាំតែគ្នាកាប់មួួយថ្ងៃៗវ៉ល់ៗល្ងាចបើមិនកាប់គេមិនឲ្យបាយ  
ហូបណា កូនណាដែលមិនទៅយកប្អូនយកអីគេដែលឲ្យបាយហូប គេឲ្យតែម៉ែឪ

ចុះកូនក្មេងដឹងវាទៅឯណាមកឯណីពេលម៉ែឪទៅបាត់ទៅចេះតែដើរ ដល់ណាទៅ  
ចាប់ស្រូវគេចេះក៏គេវ៉ៃ គេប្រុងយកទៅវ៉ៃចោល តែខុសតិចគេយកទៅវ៉ៃចោលហើយ។

ក៖ ចា៎ខុសអត់បានទេ?

ខ៖ ខុសអត់បានទេ តែខុសបន្តិចគេយកទាំងម៉ែទាំងកូនទៅទាំងអស់មិនទុកពូជឲ្យ  
យើងមួយទេ ចុះឯងចៅទំរាំតែបានរស់ប៉ុននេះមក សំពត់ក៏មិនដែលមានស្លៀក កម្ម។

ក៖ គេអត់ចែកឱ្យទេលោកយាយ?

ខ៖ គេអត់ចែក គេចែកដូចគេមិត្តមិត្តគេបាន យើងប្រជាជនទំរាំតែបានមួយៗ គេមិនដែលបានចែកចៅអើយ ទំរាំបានប៉ុណ្ណេះចៅអើយ ថាកម្មណាស់ទំរាំតែចិញ្ចឹម  
បានកូនធំប៉ុណ្ណេះនេះមក ដល់ចិញ្ចឹមកូនមក បានកូនបានប្ដី បានប្រពន្ធទៅ ក៏យាយចាស់ក៏មកនៅអញ្ចេះគ្រាន់បានបន្តធ្វើបុណ្យធ្វើទាន សង្ឃឹមកូនគ្នាមាន  
អីចែកគ្នាក្រដែរ មិនមានអ្វី ប៉ុននេះឯងចៅមិនមានអ្វីទេ។

ក៖ ចុះលោកយាយធ្លាប់លេងល្បែងជាមួយបងប្អូនរបស់លោកយាយកាលពី

នៅក្មេងៗទេ?

ខ៖ លេង លេងទាញព្រ័ត្រ លេងឈូង លេងអង្គញ់ លេងចៅ។

ក៖ សព្វថ្ងៃប្អូនរបស់លោកយាយស្លាប់ហើយនៅ?

ខ៖ ស្លាប់ហើយស្លាប់សម័យប៉ុលពត។

ក៖ អញ្ចឹង ម្ដាយរបស់លោកយាយគាត់មានឈ្មោះអ្វីដែរលោកយាយ?

ខ៖ ឈ្មោះ គឹន។

ក៖ ចុះលោកយាយចាំបានទេថាគាត់កើតនៅថ្ងៃណាខែណាឆ្នាំណា?

ខ៖ អត់ អត់ចាំបានទេ ចុះនៅតូចៗ ចុះមិនគិតមើលគេពង្រាត់ម៉ែមិនឱ្យជួបម៉ែ ម៉ែគាត់ទៅស្រុកគាត់ទៅឯកំពង់ធំគេដែលឱ្យជួប។

ក៖ បើគិតជាស្មានឆ្នាំលោកយាយអាចស្មានបានទេ?

ខ៖ អត់ស្មានបានទេ បើខ្ញុំនៅតូចខ្ញុំមិនទាន់ដឹងអី ដឹងតែគេពង្រាត់ហើយតែឆ្នាំខែ  
មិនដែលដឹងទេកុំឱ្យយាយតាប្រាប់ក៏មិនដែលទៅដឹងឆ្នាំ នៅតូចៗម៉ែគាត់  
ងាប់ចោល។

ក៖ ចុះលោកយាយដឹងថាគាត់មានស្រុកកំណើតនៅឯណាដែរលោកយាយ?

ខ៖ ស្រុកកំណើតគាត់នៅកំពង់ធំ បងប្អូនរបស់គាត់ទេនៅកំពង់ធំបើស្រុករបស់គាត់នៅស្ទោង

ក៖ ចុះលោកយាយមានស្គាល់ថាម្ដាយរបស់លោកយាយគាត់ជាមនុស្សមាន  
លក្ខណៈបែបណាដែរលោកយាយ?

ខ៖ ម្ដាយខ្ញុំស្លូតណាស់។

ក៖ ចុះលោកយាយចងចាំសាច់រឿងខ្លះអំពីម្ដាយរបស់លោកយាយកាលពី  
នៅក្មេងៗទេ?

ខ៖ ម៉ែខ្ញុំពីក្មេងធ្វើនំបញ្ចុកលក់ ឪខ្ញុំអ្នកលេងល្បែង ល្បែងលក់កេរ្តិ៍អាករឡើងអស់ លក់កេរ្តិ៍ម៉ែរបស់ខ្ញុំឡើងអស់ ទៅក៏គាត់ធ្លាក់ខ្លួនឈឺក៏ងាប់ ឈឺងាប់មកពីពុកវ៉ៃគាត់  
ធ្លាក់ពីលើផ្ទះ កូនសរសៃខ្ចីផងដែរនៅគាត់ឈឺស្គមទៅស្គមទៅមាននរណាគេមើល ស្គមរីង ស្គមរីងក៏ងាប់។

ក៖ នៅចាំបានទេថាតើម្ដាយរបស់លោកយាយគាត់ប្រកបមុខរបរអ្វីដើម្បីចិញ្ចឹមជីវិត?

ខ៖ គាត់ធ្វើតែនំបញ្ចុកលក់ទេ។

ក៖ តែមួយមុខនិងទេ?

ខ៖ ចាស បើមុខរបរអីផ្សេងទៀតខ្ញុំអត់ដឹងដែរ ឃើញតែគាត់លក់នំបញ្ចុកកាលពីខ្ញុំនៅតូចៗ។

ក៖ ចុះម្ដាយរបស់លោកយាយគាត់ធ្លាប់ប្រាប់សាច់រឿងរបស់គាត់កាលពីនៅក្មេងៗមក  
កាន់លោកយាយទេ?

ខ៖ អត់ទេ ព្រោះយាយនៅតូចទៅប្រាប់ម៉េចកើត បើនៅចង់តែរត់លេងគេឱ្យមើលប្អូន  
ខ្ដិចតែប្អូនឡើងឃើញតែស្នាម ចង់លេងនឹងគេមិនដែលបានប្រាប់សាច់រឿងម៉េច។

ក៖ អញ្ចឹងឪពុករបស់លោកយាយគាត់មានឈ្មោះអ្វីដែរ?

ខ៖ ឈ្មោះក្រូច។

ក៖ អញ្ចឹងលោកយើងចាំថ្ងៃខែកំណើតរបស់គាត់បានទេ?

ខ៖​ អត់ចាំទេ។

ក៖ ឆ្នាំខ្មែរក៏អត់ចាំដែរលោកយាយ?

ខ៖ អត់ អត់ចាំទេ មិនដែលបានទៅសួរឆ្នាំខែគាត់ រកឲ្យហូបក៏ហូបនោះឯង មិនដែលបានទៅនឹកឃើញឪខែអីឆ្នាំអីមិនបាននឹកឃើញ។

ក៖ ចុះគាត់មានស្រុកកំណើតនៅឯណាដែរឪពុករបស់លោកយាយ?

ខ៖ ឪពុករបស់ខ្ញុំនៅស្ទោង។

ក៖ អញ្ចឹងឪពុករបស់លោកយាយគាត់ជាមនុស្សមានលក្ខណៈបែបណាដែល  
លោកយាយ?

ខ៖ គាត់ គាត់ពីដើមគាត់ផឹក គាត់ផឹកគាត់លេង ដល់ពេលគាត់នេះក៏រករឿងប្រពន្ធកូន  
ទៅណា។

ក៖ គាត់កាចលោកយាយ?

ខ៖ កាច សូម្បីតែកូនក៏កាច តែបូតស្រូវកំប៉ុកបន្តិចក៏ដេញវ៉ៃចង់ងាប់រត់ឲ្យនរណាជួយមាននរណាគេហ៊ានជួយ ថាវ៉ៃទាល់តែបានបើមិនបានគឺមិនឈប់ ចង់រត់ទៅឯណាក៏មិនរួច។

ក៖ ចុះលោកយាយចងចាំសាច់រឿងខ្លះៗរបស់ពុកនិយាយបានទេកាលពីនៅ  
ក្មេងៗមក?

ខ៖ ទេ អត់ចាំទេ។

ក៖ ចុះឪពុករបស់លោកយាយគាត់ធ្វើការអ្វីដែរដើម្បីចិញ្ចឹមជីវិត?

ខ៖ អត់ដឹងធ្វើការអ្វីផង ស្រាប់តែគាត់ទៅបាត់ៗ មកវិញស្រវឹងចឹងដឹងទៅរកការងារអី មិនដឹងធ្វើអីទៅបាត់មួយយប់ពីយប់ ដកគាត់មកវិញក៏ស្រវឹង នៅតូចតែដេកស្ងាត់  
ឈឹងអាដែងអត់ហ៊ាននេះទេ ប៉ះពេលណានោះគាត់ទាញរំពាត់អាកំពុងដេកលក់  
នោះដេញវ៉ៃទាំងបងទាំងប្អូន ពិបាកក្រោករត់ថាកម្មណាស់ ថាបើគាត់បានអ្វីមក  
គាត់ឲ្យហូប ដាស់កូនដាស់ចៅឲ្យហូបថ្ងៃណាគាត់ជា ថ្ងៃណា គាត់នេះទៅកក់វ៉ៃគាត់  
ធ្វើបាបណាស់ កុំឲ្យតែមីងយកទៅចិញ្ចឹមមិនដឹងថារស់បានប៉ុននេះ ងាប់យូរណាស់  
ហើយ។

ក៖ អញ្ចឹងសព្វថ្ងៃនេះលោកយាយនៅជាមួយម្ដាយមីងលោកយាយ?

ខ៖ អត់ទេនៅជាមួយកូន ម្ដាយមីងស្នើរសម័យអាពតតើ។

ក៖ ចាចុះលោកយាយបានរៀនអ្វីខ្លះពីបទពិសោធន៍របស់ឪពុកម្តាយ  
របស់លោកយាយ?

ខ៖ អត់ទេ នៅតូចមិនដែលបានទៅរៀនទៅសូត្រអីទេ។

ក៖ អញ្ចឹងលោកយាយចាំបានទេថាយាយខាងម្ដាយរបស់លោកយាយ  
គាត់មានឈ្មោះអ្វី?

ខ៖ ឈ្មោះយាយង៉ែ។

ក៖ អញ្ចឹងយាយខាងម្ដាយរបស់លោកយាយគាត់កើតនៅឆ្នាំណាដែរមានដឹងទេ  
លោកយាយ?

ខ៖អត់ដឹងចៅ កុំឲ្យសួរយាយមិនដែលដឹងទេ។

ក៖ អញ្ចឹងស្រុកកំណើតរបស់គាត់នៅខាងណាដែរលោកយាយ?

ខ៖ នៅស្ទោង។

ក៖ ចុះយាយមានចងចាំសាច់រឿងខ្លះៗពីយាយខាងម្ដាយរបស់លោកយាយបានទេ?

ខ៖ អត់ចាំទេចៅ ចុះនៅតូចតូចដែលដឹងអី ដឹងតែមកពីរត់លេងវិញហូបបាយ ហូបបាយហើយទៅបាត់។

ក៖ ចុះតាខាងម្ដាយរបស់លោកយាយគាត់មានឈ្មោះអ្វីដែរលោកយាយ?

ខ៖ អត់ស្គាល់។

ក៖ ចុះលោកយាយចាំបានទេថាយាយខាងឪពុកគាត់មានឈ្មោះអ្វីដែរ?

ខ៖ ឈ្មោះយាយទៀប។

ក៖ គាត់មានស្រុកកំណើតនៅឯណាដែរលោកយាយ?

ខ៖ នៅស្ទោងដែរ។

ក៖ ថ្ងៃខែរបស់គាត់ក៏លោកយាយអត់ចាំដែរ?

ខ៖ អត់ចាំទេចៅ។

ក៖ ចុះតាខាឪពុកវិញលោកយាយចាំទេ?

ខ៖ អត់ចាំ អត់ស្គាល់​ អត់ស្គាល់ទេចៅសួរអញ្ចឹងអត់ស្គាល់ទេ។

ក៖ កាលហ្នឹងដោយសារលោកយាយនៅពីក្មេងមែនទេ?

ខ៖ ចាស គាត់ស្លាប់ចោលតាំងតែពីតូចៗ មិនទាន់កើតផងក៏ងាប់ចោល។

ក៖ អញ្ចឹងលោកយាយរស់នៅខេត្តនេះអស់រយៈពេលប៉ុន្មានឆ្នាំហើយ?

ខ៖ អូ ច្រើនឆ្នាំណាស់ចៅ មិនដឹងប៉ុន្មានទេតាំងពីនេះទៅយាយអាយុឡើង  
៧៥ឆ្នាំទៅហើយ មិនដែលបានគិតឆ្នាំគិតអីគិតតែមក ចុះមកនៅ  
លក់ចំណីនៅតែសៀមរាបនេះឯងនៅជាមួយមីង។

ក៖ លក់អ្វីដែរលោកយាយកាលហ្នឹង?

ខ៖ លក់ចំណីស៊ី បង្អែមសៀម។

ក៖ ចុះលោកយាយមានបងប្អូនសាច់ញាតិរស់នៅក្រៅប្រទេសទេក្រៅ  
ពីស្រុកខ្មែរយើង?

ខ៖ អត់ទេ អត់មានទេ មានតែខ្លួនឯងប៉ុណ្ណេះមានសាច់ញាតិឯណា។

ក៖ ចុះស្វាមីរបស់លោកយាយគាត់មានឈ្មោះអ្វីដែរ?

ខ៖ ឈ្មោះ សោម ស្លាប់អង្កាលសម័យប៉ុល ពត គេស្នើរនៅសម័យពុទ្ធនោះឯង។

ក៖ អញ្ចឹងកាលលោកយាយរៀបអាពាហ៍ពិពាហ៍ជាមួយលោកតាណឹងរៀបចំ  
ឡើងដូចចិត្តខ្លួនឯងឬក៏?

ខ៖ ចិត្តខ្លួនឯង តែស្រលាញ់ហើយឆាប់យកភ្លាម។

ក៖ អញ្ចឹងលោកយាយចាំបានទេថាលោកយាយរៀបការជាមួយលោកតានៅឆ្នាំណា?

ខ៖ អត់ចាំទេចៅកុំឲ្យសួរឆ្នាំណាខែណា។

ក៖ បើគិតទៅប៉ុន្មានឆ្នាំហើយលោកយាយ?

ខ៖ មិនដឹងប៉ុន្មានឆ្នាំទេចៅ គិតមើលទៅកូនបងគេឆ្នាំវក។

ក៖ កាលលោកយាយរៀបការលោកយាយអាយុប៉ុន្មានលោកយាយចាំបានទេ?

ខ៖ ២២ឆ្នាំ។

ក៖ ចុះកាលហ្នឹងលោកតាអាយុប៉ុន្មានដែរលោកយាយ?

ខ៖ ២៣ឆ្នាំ។

ក៖ ហើយកាលរៀបការហ្នឹងនៅឯណាដែរលោកយាយ?

ខ៖ នៅនេះឯង ដែលបានការបានអីទេចៅយកគ្នាឯង។

ក៖ ចុះកាលដែលលោកយាយរស់នៅជាមួយលោកតាណឹងបានទទួលជំនូន  
ពីតាទេ?

ខ៖ អត់មានទេ។

ក៖ លោកយាយអាចប្រាប់បានទេពីពេលវេលាដំបូងដែលលោកយាយ  
ជួបលោកតានៅឯណា? ហើយហេតុអ្វីបានស្គាល់គ្នា?

ខ៖ នៅសៀមរាប គេនៅសៀមរាបខ្ញុំនៅសៀមរាបដែរ។

ក៖ ចុះមូលហេតុអ្វីបានលោកយាយ?

ខ៖ ចុះគេស្រលាញ់យើង យើងស្រឡាញ់គេវិញទៅណា​ ចាំមើលចៅឯង បើគេស្រឡាញ់វិញបើមិនស្រលាញ់គេវិញ យើងអត់ស្រលាញ់គ្នាដែលយកគ្នាកើត។

ក៖ ចា៎លោកយាយអាចប្រាប់បន្តិចបានទេលោកយាយ តើស្នេហាដំបូងរបស់  
លោកយាយកើតឡើងដោយរបៀបណា?

ខ៖ ស្នេហាដំបូងស្រលាញ់គ្នាមើលឃើញគ្នា ក៏សើចដាក់គ្នាប៉ុណ្ណោះ។

ក៖ អត់បានសាសងអីដាក់គ្នាទេលោកយាយ?

ខ៖ អត់ទេ។

ក៖ គ្រាន់តែមើលមុខគ្នាសើចហើយមានចិត្តស្រឡាញ់គ្នាលោកយាយ?

ខ៖ នោះឯង ដល់គេទៅស៊ីចំណីសៀម ក៏គេនាំតាម៉ទៅលេងផ្ទះខ្ញុំ ក៏មកផ្ទះគេបានគ្នា។

ក៖ ចុះលោកយាយ ហេតុអ្វីបានជាលោកយាយជ្រើសរើសយកលោកតាជាគូជីវិត?

ខ៖ ខ្ញុំមានសម្រេចចិត្តអីទេ សម្រេចចិត្តមានតែគេរើសខ្ញុំ ចិញ្ចឹមហើយខ្ញុំយកគេហើយ គេរ៉ាប់ថាខ្ញុំមិនចេះដាំបាយ ខ្ញុំមិនចេះត្បាញកន្ទេលខ្ញុំមិនចេះស្ល គេរ៉ាប់ថាគេចេះ ចេះហើយយកទៅបើយើងមិនចេះអីគេចេះហើយ។

ក៖ ការហ្នឹងនិយាយយកតាដោយសារតែលោកតាចេះដាំបាយ ចេះធ្វើការផ្ទះ?

ខ៖ គេយកកូនស្រីដើម្បីបាយទឹក ដល់យកកូនស្រីមកមិនចេះដាំបាយគេរ៉ាប់ដាំហើយយើងមិនយកគេ។

ក៖ ចង់លោកយាយចេះអាននិងចេះសរសេរអក្សរខ្មែរទេលោកយាយ?

ខ៖ អត់ចេះអក្សរទេចៅ។

ក៖ លោកយាយបានទៅរៀនទេ?

ខ៖ បានអីទៅរៀន យាយនៅតូចៗមានសាលាឯណារៀន មាននរណាគេផ្ចុងផ្ដើម  
ឱ្យរៀន ម៉ែងាប់ទៅហើយនៅតែឪ ឪដើរផឹក។

ក៖ ចុះលោកយាយចេះភាសាអ្វីផ្សេងក្រៅពីភាសាខ្មែរទេ?

ខ៖ ខ្ញុំទៅដែលចេះភាសាអីចេះតែភាសាខ្មែរ។

ក៖ ចុះលោកយាយមានមិត្តភក្កិស្និតស្នាលធំធាត់មកជាមួយគ្នាទេ?

ខ៖ អត់ទេ ខ្ញុំអត់ដែលចេះយកមិត្តភក្កិទេ។

ក៖ ចុះលោកយាយធ្លាប់ធ្វើការនៅស្រែចំការអីទេ?

ខ៖ ខ្ញុំធ្វើស្រែចំការ។

ក៖ ចុះលោកយាយមានផលវិបាកអ្វីខ្លះដែរក្នុងការធ្វើស្រែចម្ការណឹងលោកយាយ?

ខ៖ ពិបាកចុះឯងចៅ ដុតពយពីរនាក់ប្ដីប្រពន្ធ អត់ចេះដុតក៏គេដងទឹកឲ្យឯងមុជម្ដង ឯងដងទឹកឲ្យគេមុជម្ដងចុះអត់ចេះដុត មួយថ្ងៃប៉ុនកន្ទេល ក៏វាអត់ចេះ នោះឯងទៅក៏  
នាំគ្នាជម្រះដាំ។

ក៖ ចុះលោកយាយធ្លាប់ប្រកបអាជីវកម្មលក្ខណៈគ្រួសារអីទេលោកយាយ ដូចជា  
ចិញ្ចឹមគោ ចិញ្ចឹមជ្រូកអីលោកយាយ?

ខ៖ អត់ ចិញ្ចឹមម៉េចចៅបើសព្វថ្ងៃលក់អស់ហើយ ព្រោះយាយសុំសីលនេះ  
លក់អស់ហើយ។

ក៖ ចុះលោកយាយធ្លាប់ប្រកបមុខរបរអ្វីផ្សេងទេដើម្បីចិញ្ចឹមជីវិតលោកយាយ?

ខ៖ យាយមានរកអីចៅអើយ បានចន្លោះក៏យកទៅលក់ស្រុកគេបានអង្ករមកចិញ្ចឹមកូន ទៅលក់ស្រុកគេក៏យកអង្ករមកចិញ្ចឹមកូនទំរាំតែកូនធំ បានកូនប៉ុនៗនេះក៏ឈប់  
បានទៅលក់ហើយចៅ ក៏មុខនៅទីនេះបានតក់ៗពីដើមខ្ញុំលក់ទូលចង់ទំពែក  
ក្បាលអស់ហើយ។

ក៖ កាលហ្នឹងធ្វើតែចន្លុះលក់ទេលោកយាយ?

ខ៖ ចាស ទៅលក់ដើរគ្រប់ស្រុកគ្រប់ស្រែទម្រាំតែបានដាច់។

ក៖ ហើយអត់មានធ្វើអ្វីផ្សេងទៀតទេលោកយាយ?

ខ៖ អត់ទេ មិនដែលធ្វើអីទេ។

ក៖ ចុះលោកយាយមានឧបសគ្គឬក៏ការលំបាកនៅក្នុងជីវិតរបស់លោកយាយ  
ទេលោកយាយ?

ខ៖ ចៅអើយកុំឲ្យនិយាយពីការលំបាកនោះ វាលំបាកណាស់ទៅហើយ លំបាកតាំងពីក្មេងរហូតដល់ចាស់ប៉ុននេះ វាលំបាកមួយចប់ចិញ្ចឹមកូន ចិញ្ចឹមចៅ ម៉ែឪគ្នាងាប់ទៅក៏ចិញ្ចឹម ចិញ្ចឹមគេក៏មិនដែលបានផលប្រយោជន៍ក៏រស់ទៅ ចិញ្ចឹមម៉ែឪវាងាប់មីខ្នាត់នោះ។

ក៖ ចុះលោកយាយចងចាំអ្វីខ្លះដែរអំពីសម័យពលពតលោកយាយ?

ខ៖ មានចងចាំអីចៅចងចាំតែទៅស្ទូងដក សម័យអាពតនោះវាកម្មវេទនា ថាមិនឮគេស្នើរយាយឡើងបីដងទេ។

ក៖ ការស្នើណឹង ស្នើរបៀបយ៉ាងម៉េចវិញលោកយាយ?

ខ៖ ស្នើយកទៅវ៉ៃចោល។

ក៖ ទាំងដែលយើងអត់ខុសអីលោកយាយ?

ខ៖ ចាស ដល់គេមកចុះឈ្មោះមកក៏គេមកកត់ ឮថាគេបើកអង្ករឲ្យកន្លះគីឡូ ស្ករកន្លះគីឡូ ក្រណាត់សមួយម៉ែត្រ ទៅអ្នកស្រុកជិតនោះគេថាមិនភ័យទេអី ថាភ័យក៏មិនមាននរណាមកជួយយើងរួច ដល់ពេលថ្ងៃល្ងាចឡើង បន់ព្រះអង្គភ្នំបូកគោថាព្រះអង្គអើយ បើសិនជាពីជាតិមុនខ្ញុំធ្វើបាបគេ គេយកខ្ញុំទៅសំលាប់ចុះ បើសិនជាខ្ញុំមិនបានធ្វើបាបទេសូមព្រះអង្គលោកជួយ ក៏ជួយមែនថ្ងៃល្ងាចឡើងគេថាផ្អាក ថាអរអើយកូន គេអ្នកជិតខាងគេជួយអរ ដល់ថ្ងៃក្រោយទៅគេស្នើទៀត ផ្អាកទៀតខ្ញុំធ្វើបុណ្យបានល្អយើងមានជាប់ជំពាក់ ធ្វើបាបគេពីជាតិមុន គេមិនដែលបានធ្វើបាបយើង មានតែអត់ឃ្លាន មានស៊ីរកអីមិនបាន ឆ្លងពីភូមិមួយទៅភូមិមួយមិនបាន បានតែព្រឹកឡើង ព្រឹកឡើងការងារគេ។

ក៖ អាការដែលស្នើហ្នឹងគឺស្នើគ្រប់គ្នាមែនលោកយាយ?

ខ៖ ស្នើ អ្នកណាដែលខុស អាយើងមិនបានខុសក៏គេចុចថាយើងអ្នកថ្មី គេថាយើងអ្នកថ្មី អ្នកមូលដ្ឋានអ្នកថ្មីទៅហើយអ្នកមូលដ្ឋាន ទៅណាវាមិនទៅផង ដល់គេកត់នៅមូលដ្ឋានចូលឡ ដល់ពេលគេកត់រួចចេះក៏ វៀតណាមចូលមកមានបាន  
ស្នើអី ឡគេធ្វើទុករួចស្រេច ទៅដល់យើងរែកតែអង្កាមរែកអីក៏ទៅដល់គេទម្លាក់

ផ្លុកៗក្នុងឡនោះ ដល់ពេលសព្វថ្ងៃនេះ គេវៀតណាម​កក៏គេមកនេះទៅក៏រកសាយបាន បានរស់ កុំអីចូលឡម៉ត់ខ្មែរយើង មានបានទៅនៅ​ចេះឯណាគេធ្វើឡឡើងគ្រប់តែភូមិ។

ក៖ ឡហ្នឹងឡរបៀបយ៉ាងម៉េចដែរលោកយាយ?

ខ៖ ឡសម្រាប់ដុតមនុស្សណា ចៅឯងរែកបង្គីទៅមួយអង្រែកអង្កាម ទៅដល់ផ្លុង  
ទាំងមនុស្សទាំងបង្គី។

ក៖ ប្រើយើងហើយសម្លាប់យើងតែម្ដង?

ខ៖ ១០នាក់ទៅ ១០នាក់

ក៖ ចុះលោកយាយឆ្លងកាត់ឧបសគ្គណឹងដោយរបៀបណាដែរលោកយាយ?

ខ៖ យាយឆ្លងកាត់ឧបសគ្គទាំងអស់ណឹងខំតស៊ូណាស់ចៅ តស៊ូដើម្បីកុំឲ្យគេសម្លាប់  
ជីវិតកូនហើយនិងម៉ែកូនខ្ញុំស្គមធំតែក្បាលទេ ក្បាលប៉ុនក្បាលជង្គង់ស្គម គេយកទៅបំប៉នគ្នាដេកហល់ដកដង្ហើមតឺកៗមិនមាននរណាគេមើល បើហល់បងវាឆាប់ស្រក បើហល់បាយវាងាប់។

ក៖ តាំងពីក្មេងមកដល់ពេលនេះតើជីវិតរបស់លោកយាយមានអ្វីផ្លាស់ប្ដូរដែរ  
លោកយាយ?

ខ៖ មិនមានអ្វីផ្លាស់ប្ដូរទេ កម្មតែរហូតហ្នឹងឯងចៅ រហូតដល់ចាស់ប៉ុននេះមិនផុត មិនដឹងជាតិមុនយើងធ្វើកម្មគេយ៉ាងម៉េចបានជាតិនេះវាមួយច​​ប់។

ក៖ ចឹងតាំងពីក្មេងមកលោកយាយមានក្តីស្រមៃ៉អ្វីទេពេលធំឡើង?

ខ៖ អត់ទេ?

ក៖ អត់ធ្លាប់ដែលគិតស្រម៉ៃអីទេលោកយាយ?

ខ៖ អត់ទេ ស្រមៃម៉េចទៅរួច។

ក៖ ក្រែងថាពេលធំឡើងលោកយាយស្រមៃចង់ធ្វើអ្វី?

ខ៖ ធ្វើអ្វីចៅបើយាយមិនចេះអក្សរ មិនដឹងចង់ប្រាថ្នាកធ្វើអី ធ្វើអីកើត យើងចេះអក្សរបានយើងប្រាថ្នាទៅបាន បើយើងអត់ចេះអក្សរ  
នៅខ្វាក់ចេះសូម្បីតែធម៌ចាំមិនបានផង។

ក៖ ចុះលោកយាយចូលចិត្តពិសារហូបអ្វីជាងគេដែលលោកយាយ?

ខ៖ ចៅអើយម្ហូបអីយាយឯណោះ សម្លប្រហើរ សម្លម្ជូរខ្ចៅខ្យងអីនេះហូប មិនដែលទៅរកអីបានទេចៅ។

ក៖ ចុះលោកយាយចូលចិត្តស្ដាប់បទចម្រៀងអីទេលោកយាយ?

ខ៖ យាយមិនដែលចេះស្ដាប់បទចម្រៀងទេ មិនដែលមានវិទ្យុអីពីដើម ដល់សព្វថ្ងៃចង់ស្ដាប់តែព័ត៌មានទេ។

ក៖ ចុះលោកយាយចេះលេងឧបករណ៍តន្ត្រីអីទេលោកយាយ

ខ៖ អត់ទេ ចៅអើយយើងមិនចេះអក្សរអ្នកណាយកយើងទៅលេង។

ក៖ ចុះក្រុមគ្រួសាររបស់លោកយាយមានអ្នកណាចេះលេងទេ?

ខ៖ អត់ទេ អ្នកស្រុកជនបទក៏មិនសូវដែលមាននរណាចេះទេចៅ មានតែចេះអាស្គរដៃ ទីងទូងក៏នាំគ្នារាំក្រេវ។

ក៖ ចុះលោកយាយចូលចិត្តលេងល្បែងប្រជាប្រិយខ្មែរយើងទេយាយ?

ខ៖ ចូលចិត្តលេងអង្គញ់ លេងឈូងហ្នឹងឯងចៅខែចូលឆ្នាំ។

ក៖ ចុះកីឡាវិញ លោកយាយចូលចិត្តលេងទេ?

ខ៖ អត់ទេ។

ក៖ ចុះបើសិនជាលោកយាយចង់ផ្ដាំផ្ញើទៅកាន់កូនចៅជំនាន់ក្រោយក្រោយ  
របស់លោកយាយ តើលោកយាយចង់ផ្តាំផ្ញើរអ្វីទៅកាន់ពួកគេដែរលោកយាយ?

ខ៖ ផ្ដាំផ្ញើកូនចៅកុំឲ្យ វេទនាដូចយាយឲ្យខំប្រឹង ខំរៀនខំសូត្រក្រែងបានការងារ  
ជឿនលឿនទៅមុខចិញ្ចឹមម៉ែឪបងប្អូនកុំឱ្យដូចយាយ យាយល្ងិតល្ងង់ កុំឲ្យតាមយាយ ព្រោះសម័យយាយវាកម្មណាស់តែសម័យនេះ គេជឿនលឿននោះឯង។

ក៖ ចុះលោកយាយមានអ្វីផ្សេងបន្ថែមទៀតទេ?

ខ៖ អត់ទេ តែប៉ុណ្ណឹងឯងចៅ។

ក៖ អញ្ចឹងចៅសូមថ្លែងអំណរគុណដល់លោកយាយ។

ខ៖ សុខសប្បាយចៅ ចៅសម្ភាសន៍យាយក៏ចៅបានសេក្តីសុខ សេក្តីចម្រើន។

ក៖ អរគុណច្រើនដែលលោកយាយបានចំណាយពេលឲ្យចៅសម្ភាសន៍ថ្ងៃនេះ។

ខ៖ បានគ្រួសារទៅឱ្យអ្នកណាគេចិត្តល្អកបរស់ទាំងអស់គ្នា។

ក៖ ចៅសូមជូនពរឱ្យយាយមានសុខភាពល្អនិងមានសុភមង្គលណាលោកយាយ។

ខ៖ ចាស សាធុចៅ។

ក៖ ចាសអរគុណច្រើនលោកយាយ។